DERAPAJ . "Campanie de minciuni fără precedent". "Pro TV manipulează". Burtierele dure au rulat aseară, pe Antena 3, în timpul unei emisiuni cu Mihai Gâdea și Mircea Badea.

„A fost o încercare disperată de a scoate oameni în stradă într-un număr important”, a spus Mihai Gâdea, despre Pro TV.

Un amănunt esențial a fost omis: filmul prezentat de Antena 3 era vechi de șase luni, timp în care discuțiile pe Codul penal au adus și alte modificări, care nu se mai potrivesc acum cu știrea din decembrie.

Pro TV a reacționat: știrea e din decembrie, când alta era situația, nu de acum.

"Moderatorii și invitații din platoul Antena 3 au prezentat un material video în care sugerau că protestele din acest weekend au fost consecința difuzării de către PRO TV a acestei știri , aducând astfel acuzații false la adresa PRO TV și inducând publicul în eroare.

Sunt acuzații false și scoase din context la adresa Pro TV. Vom lua toate măsurile necesare pentru ca aceste afirmații să fie sancționate", au menționat pentru Paginademedia.ro oficialii postului TV.

Detalii, în continuare:

Antena 3 a prezentat o știre cu Andreea Esca, în care Pro TV prezenta efectele modificării Codului penal. Filmul cu Esca circulă pe Facebook, cu titlul De ce ieșim în stradă? De asta!

Mircea Badea și Mihai Gâdea au analizat la secundă filmul. " Adevărul! Ei manipulează, Tu informează-te! Pro TV manipulează. Campanie de minciuni mizerabile, devoalată ", titra postul Intact pe ecran.

Mircea Badea, duminică seară, la Ediție specială:

„Aş face un apel către preşedinţii Camerelor Parlamentului. (...) Parlamentul României a adoptat nişte modificări la codul de procedură penală, care sunt prezentate într-un mod absolut odios şi mincinos de către Pro TV, la principalul buletin de ştiri”.

Parlamentul României cred că ar trebui să sesizeze CNA și poate chiar acționariatul acestui post pentru că nu se poate așa ceva într-o țară civilizată”



Publicitate

Ce s-a spus pe Antena 3:

Mihai Gâdea:

În momentul în care vrei să iriți oamenii, vrei să stârnești un val de emoție poți să folosești minciuni? Așa cum vom vedea la postul de televiziune care ar fi trebuit să se respecte sub aspectul modului în care probează, verifică și difuzează informația.

Pro TV a difuzat un material, în cadrul principalului jurnal de știri prezentat de doamna Andreea Esca, o cunoscută persoană care și-a asumat o anumită agendă politică. Ea își începe știrea în felul următor: Un violator va putea să își primească victima în ochi.

Este o minciună gravă, o minciună care prezentată de un post de televiziune la această manieră nu este doar un fake news, poate să facă parte dintr-o campanie uriașă de manipulare. Iată doamnelor și domnilor această campanie, cât de mincinoasă și otrăvitoare este pentru public.

Să vedem care este minciuna promovată de mai multe posturi de televiziune cu vârful de lance pe care l-ați văzut mai devreme.

Mircea Badea:

Nici nu poți să îi blamezi pe oamenii ăi care ies în stradă pentru că dacă ei au văzut la televizor la un post care este așa și pe dincolo, ei nu și-au mai pus problema că dezinformează îngrozitor. Nu s-au gândit că postul acela de televiziune îi minte îngrozitor. Atunci au crezut și au reacționat.



Campanie absolut odioasă de manipulare.



Parlamentul ar trebui să sesizeze CNA și acționariatul Pro TV care nu are habar ce fac ăștia pe aici.

Știrea despre "campania de minciuni" a fost dată de Antena 3 și astăzi, într-o variantă mai scurtă, cu burtiera Șirul minciunilor de pe Facebook. Nu s-a intrat în detalii. Andreea Esca este o "promteristă", o "propagandistă" în viziunea lui Mugur Ciuvică (prezent în platou).

Pro TV : Acuzații false și scoase din context. Induce publicul în eroare

Ce spune Pro TV în legătură cu acuzațiile aduse de Antena 3.

Pe scurt, că filmul în cauză era, de fapt, de acum șase luni (ceea ce Mihai Gâdea și Mircea Badea au omis să spună), când situația era diferită. Între timp, au fost aduse modificări la Codul Penal, dar Antena 3 "l-a corelat cu situația actuală"

Fragmentul prezentat ieri seară la Antena 3 a fost realizat și difuzat la Știrile PRO TV pe 18 decembrie 2017, în urmă cu 6 luni, și prezenta în mod obiectiv modificările propuse Codului Penal în acel moment, la finalul anului 2017.

Punctul de vedere al Pro TV, pentru Paginademedia.ro:

„PRO TV aduce publicului din întreaga țară informații obiective, relevante și de actualitate. Duminică seară, moderatorii și invitații din platoul Antena 3 au prezentat un material video în care sugerau că protestele din acest weekend au fost consecința difuzării de către PRO TV a acestei știri, aducând astfel acuzații false la adresa PRO TV și inducând publicul în eroare.

Fragmentul prezentat ieri seară la Antena 3 a fost realizat și difuzat la Știrile PRO TV pe 18 decembrie 2017, în urmă cu 6 luni, și prezenta în mod obiectiv modificările propuse Codului Penal în acel moment, la finalul anului 2017.

Moderatorii emisiunii Antena 3 nu au menționat faptul că materialul video prezentat are o vechime de peste jumătate de an și l-au corelat cu situația socio-politică actuală, aducând acuzații false și scoase din context la adresa PRO TV. Vom lua toate măsurile necesare pentru ca aceste afirmații să fie sancționate.

Ne dorim ca toți telespectatorii din România să aibă acces la știri corecte și bine documentate.”

BURTIERELE Antena 3.

VIDEO . Știrea prezentată de Andreea Esca în decembrie 2017, așa cum a fost distribuită pe Facebook

Petrişor Obae

petrisor.obaepaginademedia.ro